PUHE - AUTOJOUKKOJEN HELSINGIN KILTA 55VUOTTA

18.1.2019, Ravintola Kaarti, Helsinki

Hyvät naiset ja herrat,

Kiitos killallenne kutsusta tähän juhlatilaisuuteenne. Olen kaiketi täällä siinä ominaisuudessa, että perheeni asui täällä ”kasarmilla”, kuten me tätä kutsuimme, yli 20 vuotta.

 Aloitan isästäni, josta kaikki tietysti alkoi.

Isäni Väinö Honkala, s. 1905, ei alun alkaen ollut automies.

Hän suoritti varusmiespalvelunsa Kenttätykistörykmentti 1:ssa v.1925, ja pääsi siviiliin 1927 korpraalina, yhteensä 448 päivää palveltuaan.

Hänet ”otettiin” ansioluettelon mukaan AUT.P:n palvelukseen **koeajajaksi** vuonna 1930.

Monien Huoltokoulussa olleiden vaiheiden jälkeen hän siirtyi Autokomppaniaan v.1934 ja määrättiin komppanian koulutusaliupseeriksi, sekä 1937 komppanian autonkuljettajaksi.

Liikekannallepanossa 1939 hänet määrättiin 1.DE:aan autojoukkojen johtajaksi.

1941 hänet määrättiin 14. D:n autontarkastajaksi ja ylennettiin **vänrikiksi** samana vuonna. Vuonna 1945 Väinö Honkala ylennettiin luutnantiksi.

Väinö Honkala erosi omasta pyynnöstään luutnantin virasta marraskuussa 1952, mutta nimitettiin heti joulukuussa 1952 1.luokan autontarkastajaksi Pääesikuntaan, mutta erosi puolustusvoimista omasta pyynnöstään elokuussa 1954, minkä jälkeen muutimme pois kasarmilta yhteen Helsingin uusista lähiöistä, Maunulaan.

Isäni siirtyi sitten siviilihommiin, autontarkastajaksi vakuutusyhtiöön. Ylennettiin reservissä yliluutnantiksi marraskuussa 1956.

Olen itse syntynyt 1945. Muistan aina, että kotiosoitteemme oli Mechelininkatu 34. Portilla oli puomi ja karuselliportti, sekä kivääriä kantava varusmies. Perheenjäsenillä oli kulkulupa, jota portilla näytettiin. Metalliseen pyörivään porttiin piti käydä talvisin kokeilemassa, jääkö kieli pakkasella rautaan kiinni, kyllä jäi.

Perheessä meitä oli 3 lasta, lisäkseni minua 2 vuotta vanhempi veli sekä kymmenen vuotta vanhempi sisar. Ehkä isäni vaikutuksesta yksi isänpuolen serkkuni, oli ollut autokomppaniassa varusmiehenä ja toimi myöhemmin mm. kenraali Sihvon autonkuljettajana.

Aluksi perheemme asui 30-luvun alkupuolella jonkin aikaa autohallin takana olleessa puutalossa muutaman muun aliupseeriperheen kanssa, mutta päärakennuksen valmistuttua muutimme alapihan portaassa olevaan kaksioon, missä asuimme isäni eroamiseen saakka vuoteen 1954.

Mielenkiintoinen yksityiskohta sen ajan elämästä oli, kun elintarvikepulan aikana 40-luvun lopulla meillä oli kasvamassa oma porsas alueella olevassa karsinassa!

Sittemmin asunnostamme tuli AutoP:n perinnehuone. Itse kävin siellä 2000-luvun alussa vanhoja muistelemassa! Tutulta tuntui, ei ollut liikoja tiloja 5-henkiselle perheelle.

Pikkupojalle AutoP oli mukava paikka, oli autoja, oli korjaamo, jota silloin johti kapteeni Artturi Blomqvist. Oli monenlaista tapahtumaa, joita sai aivan vapaasti pihalla seurata. Korjaamon takapihalle tuotiin 1952 olympialaisia varten Amerikassa loppuun ajettuja Checker-takseja, taisi olla noin 500 kappaletta, joita salaa tietysti kävimme muiden poikien kanssa rassaamassa. Se oli tietysti kiellettyä, mutta jännittävää.

Olin ehkä kolmen vanha, kun Timo veljeni ajoi autoa kasarmin pihalla!! Vaan kuinkas kävi? Jollain konstilla hän oli saanut auton liikkeelle, mutta aktiivipalveluksessa ollut serkkuni Antti, näki henkilöauton kulkevan hiljaa ympäri pihaa ”ilman kuljettajaa” ja pysäytti auton. Kuljettajasta näkyi vain sininen lippalakki, sillä veljeni Timo oli 5-v, hän ajoi ja minä 3-v olin kyydissä!

Varmaan jo ennen kouluun menoa tunsin maavoimien arvot ja merkit sekä osasin laulaa vaikka ”kalle kustaan muoria”! Monet sotilaselämään liittyvät asiat tarttuivat mieleen; marssilaulut, marssiminen sinänsä oli jännittävää, sekä tietysti varusmiesten huonommatkin tavat kuten kiroilu, johon varmaan perehdyin jo heti puhumaan opittuani!

Äitini on kertonut, että rassatessani omaa leikkiautoani olin kuuluvalla äänellä sanonut ”kyllä minä olen kusessa tämän auton kanssa”, ”oppi” oli hyvin mennyt perille.

Mielenkiintoinen paikka oli myös pihalla oleva huoltoasema. Sitä käytännössä hoiti Pihlström- niminen aliupseeri. Korean sodan aikaan olin innostunut prenikoista, joten mainittu Pihlström väänsi minulle Alkon korkeista eri värisiä prenikoita, kun halusin olla Korean sodassa palvellut kenraali MacArthur!

Huoltoasemaan liittyi myös ikävä tapaus, kun polttoaineista vastuussa ollut aliupseeri jäi kiinni 1950-luvulla armeijan polttoaineiden luvattomasta otosta. Hän sai potkut ja joutui korvaamaan aiheuttamansa tappion.

Kesäkadun puoleisella alueella toimi hevostalli, jossa marsalkka Mannerheimin hevonen Kathy, oli jonkin aikaa hoidossa sodan jälkeen. Hevosia oli tusinan verran, ehkä vähän enemmänkin. Sielläkin käytiin silloin tällöin hevosia taputtelemassa.

Eikä pidä unohtaa vuotuisia Äitienpäivänä pidettyjä Eläintarhanajoja. Järjestysmiehinä oli kymmeniä AutoP:n sotilaita isäni mukaan lukien. Siellä oli meillä pojilla eturivin paikat köyden takana pääsuoralla, kun Curt Lincoln näytti kanssakilpailijoilleen taivaan merkit.

Olin myös kadun varressa seuraamassa marsalkka Mannerheimin hautajaissaattoa vuonna 1951.

Aloitin koulunkäynnin 1952 Töölön kansakoulussa, nyk. Töölön Ala-aste, Töölönkadun ja Sibeliuksenkadun (ent. Kammionkatu) kulmassa. Sisareni kirjoitti ylioppilaaksi Runeberginkadulla toimineessa Tyttönormaalilyseosta vuonna 1951.

Muutto 1954 kasarmilta Maunulaan oli tiukka paikka, sinne jäivät kaverit ja monet hauskat temmellyskentät ja piilopaikat.

Minusta ei koskaan autosotamiestä tullut, sillä palvelin laivastossa v.1965, kävin Merisotakoulun, ja olen sotilasarvoltani kapteeniluutnantti.

Työurani olen tehnyt Keskon töissä, olin firmassa 38 vuotta, viimeksi 7 vuotta pääjohtajana, eläkkeelle jäin 60-vuotiaana 2005.

Olen ollut aktiivisesti tukemassa eri tavoin miinanraivaajaveteraaneja, keski-ikä yli 90v, mistä olen saanut huomionosoituksena kunniajäsenyydenkin Helsingin Miinanraivaajakillalta. Olen myös Rajavartiolaitoksen nimittämä kunniamerivartija.

Lopuksi haluan omalta osalta kunnioittaa 100- vuotta toimineita Suomen armeijan Autojoukkoja, sekä onnitella perinteitä jatkavaa 55 vuotta toiminutta Autojoukkojen Helsingin Kiltaa ja toivottaa mitä parhainta menestystä teille arvokkaassa tehtävässänne.

KIITOS.